CELEX: E2020J0016
Language: sk
Date: 2021-11-23 00:00:00
Title: Rozsudok Súdu z 23. novembra 2021 vo veci E-16/20 Q a i./nórska vláda zastúpená imigračnou odvolacou komisiou (Utlendingsnemnda – UNE) (Zachovanie práva na pobyt – Nevlastné dieťa, štátny príslušník EHP – Odvodené práva rodiča, ktorý má dieťa v starostlivosti a ktorý je štátnym príslušníkom tretej krajiny – Zneužitie práv – Účelové manželstvo – Nariadenie (EÚ) č. 492/2011 – Smernica 2004/38/ES) 2022/C 69/11

10.2.2022   
            
            
               SK
            
            
               Úradný vestník Európskej únie
            
            
               C 69/11
            
         
      ROZSUDOK SÚDU
      z 23. novembra 2021
      vo veci E-16/20
      Q a i./nórska vláda zastúpená imigračnou odvolacou komisiou (Utlendingsnemnda – UNE)
      
         
            (Zachovanie práva na pobyt – Nevlastné dieťa, štátny príslušník EHP – Odvodené práva rodiča, ktorý má dieťa v starostlivosti a ktorý je štátnym príslušníkom tretej krajiny – Zneužitie práv – Účelové manželstvo – Nariadenie (EÚ) č. 492/2011 – Smernica 2004/38/ES)
         
      
      (2022/C 69/11)
      Vo veci E-16/20 Q a i./nórska vláda zastúpená imigračnou odvolacou komisiou (Utlendingsnemnda – UNE) – ŽIADOSŤ o výklad smernice Európskeho parlamentu a Rady 2004/38/ES z 29. apríla 2004 o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov, ktorá mení a dopĺňa nariadenie (EHS) 1612/68 a ruší smernice 64/221/EHS, 68/360/EHS, 72/194/EHS, 73/148/EHS, 75/34/EHS, 75/35/EHS, 90/364/EHS, 90/365/EHS a 93/96/EHS, a najmä článku 7 ods. 1 písm. b), článku 12 ods. 3 a článku 35, na Súd EZVO podaná okresným súdom v Osle (Oslo tingrett) podľa článku 34 Dohody medzi štátmi EZVO o zriadení dozorného úradu a súdu, Súd EZVO v zložení Páll Hreinsson, predseda (sudca spravodajca), Per Christiansen a Bernd Hammermann, sudcovia, vydal 23. novembra 2021 rozsudok, ktorého výroková časť znie takto:
      
                  1.
               
               
                  Dieťa štátneho príslušníka EHP, ktorý predtým pracoval v inom štáte EHP, a rodič dieťaťa, ktorý je štátnym príslušníkom tretej krajiny a ktorý má dané dieťa v starostlivosti, vyvodzujú svoje právo na pobyt z článku 10 nariadenia Európskeho parlamentu a Rady (EÚ) č. 492/2011 z 5. apríla 2011 o slobode pohybu pracovníkov v rámci Únie. To platí bez ohľadu na to, či ide o spoločné dieťa štátneho príslušníka EHP a jeho manželského partnera alebo len o dieťa manželského partnera štátneho príslušníka EHP.
               
            
                  2.
               
               
                  Dieťa, ktoré je len potomkom manželského partnera štátneho príslušníka EHP, pričom manželský partner je štátnym príslušníkom tretej krajiny, a ktorému bolo udelené právo na pobyt na základe článku 10 nariadenia (EÚ) č. 492/2011, pričom štátny príslušník EHP je referenčnou osobou, si toto právo na pobyt zachováva aj vtedy, ak štátny príslušník EHP požiadal o rozvod s rodičom tohto dieťaťa.
               
            
                  3.
               
               
                  Ak orgány štátu EHP zistia, že manželstvo medzi štátnym príslušníkom EHP a štátnym príslušníkom tretej krajiny predstavuje účelové manželstvo, štát EHP môže prijať akékoľvek opatrenia potrebné na zamietnutie, ukončenie alebo odňatie práv vyplývajúcich z takéhoto zneužívania. Všetky takéto opatrenia však musia byť primerané a podliehať procesným zárukám.